अइसने देश मं जिहां क्रिकेट धरम बन गे हे, मदन के ये सवाल ह वोला बदनाम करेइय्या आय.
फेर वो ह बतावत जाथे, 'कऊनो घलो जीते, हमन ला काम मिल जाथे.' 51 बछर के मदन ह क्रिकेट गेंद बनेइय्या आंय अऊ मेरठ शहर मं चमकदार लाल अऊ उज्जर गेंद बनेइय्या कतको कारखाना मन ले एक ठन के मालिक आंय.
ये मार्च के महिना आय अऊ वो ह करीबन 100 ठन बक्सा ले घिरे हवय, जऊन मं हरेक मं चमड़ा के छे ठन गेंद हवंय, अऊ ये ह एक के बाद एक मरद मन के क्रिकेट मैच सेती तियार हवय. दू महिना तक ले चलेइय्या इंडियन प्रीमियर लीग (आईपीएल) सेती सीजन के पहिली मैच मार्च के आखिर मं सुरु होते. येकर बाद जून मं आईसीसी वर्ल्ड टेस्ट चैंपियनशिप फाइनल हवय. अवेइय्या बखत मं, भारत अक्टूबर अऊ नवंबर मं एक दिवसीय अंतर्राष्ट्रीय (ओडीआई) विश्व कप के पहुनई करही.
मदन कहिथें, "गेंद कइसने बऊरे जाही, गेंद ले कऊन खेलही, कतक ओवर के खेले जाही. ये ह (गेंद के) किसिम ले तय होथे.
खेल डहर लोगन मन के दीवानगी ला बतावत वो ह कहिथे, "बड़े टूर्नामेंट के पहिली, खेल के समान के चिल्हर अऊ थोक बेपारी पहिलीच ले हमर करा हबर जाथें. दू महिना पहिली लेवाली बनेच बाढ़ जाथे,अऊ बड़े शहर मन मं दुकान वाले मन सही बखत मं गेंद जमा करके रखे ला चाहथें." येकर दाम 250 रूपिया ले 3,500 तक ले होथे अऊ ये ह बात के अधार ले होथे के कऊन खेलत हवय अऊ वो मं कतक दांव लगे हवंय.
मदन ला मुंबई, अहमदाबाद, बड़ौदा, जयपुर, बेंगलुरु अऊ पुणे के क्रिकेट अकादमी, वितरक अऊ चिल्हर बेपारी मन ले सीधा आडर मिल जाथे. इहाँ ओकर कारखाना मं बने गेंद ला निचला स्तर मं अभियास करे अऊ मैच मं करे जाथे.
वो मन 600 मध्यम गुणवत्ता वाली टू-पीस क्रिकेट गेंद के आडर ला पूरा करे सेती लोहा के क्लैंप ऊपर झुक के सिलाई के कठिन बूता ला करत हवंय. लेवाल केंद्र शासित प्रदेश जम्मू-कश्मीर ले हवय अऊ वोला तीन दिन मं ये जिनिस चाही.
जिला उद्योग संवर्धन अऊ उद्यम विकास केंद्र (डीआईपीईडीसी) के अनुमान के मुताबिक मेरठ मं 347 क्रिकेट-बॉल बनेइय्या कारखाना हवंय. ये आंकड़ा मं औद्योगिक इलाका मं बने बड़े कारखाना अऊ मेरठ जिला के शहरी अऊ देहात इलाका मं घर मं चलत छोटे कारखाना मन शामिल हवंय.
ओकर परिवार करा शोभापुर मं चमड़ा के एक ठन कारखाना घलो हवय, ये एकेच इलाका आय, जिहां क्रिकेट-बॉल उदिम सेती कच्चा चमड़ा ला फिटकरी ले साफ करे जाथे (पढ़वः गेंद के फिरकी मं उलझे मेरठ के चमड़ा कारीगर ). वो ह कहिथें, "फिटकरी ले साफ करे खाल के बढ़त मांग ला देखत मोला गम होईस के क्रिकेट गेंद के मांग कभू कम नई परही." बजार मं येकर मांग ला देखत वो ह 20 बछर पहिली मैसर्स बी.डी.एंड संस सुरु करे रहिस. जऊन ह ये इलाका मं दू ठन क्रिकेट-बॉल बनेइय्या कारखाना ले एक ठन आय.
वो ह बताथें, "एक एक करके काम होथे अऊ एक कारीगर एकेच बूता करथे." कारीगर चमड़ा ला दू ठन गोल अकार धन चार ठन अंडा अकार के टुकड़ा मं काटथे. क्रिकेट के गेंद चमड़ा के दू ठन धन चार ठन टुकड़ा ले बने होथे.
मदन के कारखाना के सबले जियादा तजुरबा वाले गेंद बनेइय्या धरम सिंह कहिथें, "चार टुकड़ा वाले गेंद सेती तीन तरीका के टांका लगाय के कला मं माहिर होय ला बछरों बछर लाग जाथे." करीबन 50 बछर के धरम सिंह जम्मू-कश्मीर के ग्राहक के ऑर्डर वेले गेंद मं वार्निश लगावत हवंय. वो ह कहिथें, "जइसने-जइसने एक झिन कारीगर ह एक तरीका के सिलई ले दूसर तरीका के सिलाई करे ला सुरू करथे, टुकड़ा के मजूरी घलो बढ़त जाथे." हरेक अलग सिलई के अलग तरीका होते अऊ अलग अलग काम करथे.
पहिली, चमड़ा के दू ठन अंडा अकार वाले टुकड़ा ला भीतर ले सिलई करके जोड़के एक ठन अधगोला धन कप बनाय जाथे, जऊन ला इहाँ पीस जुड़ाई कहे जाथे. पहिली के सिलाई ला अक्सर कम जानकार करथे, जऊन ला हरेक अधगोला सेती साढ़े सात रूपिया मिलथे. धरम बताथें, "पीस जुड़ाई के बाद कप मन ला चमड़ा के पातर टुकड़ा के संग मजबूत करके जोड़े जाथे, जेन ला लप्पे कहिथें." गद्देदार चमड़ा के अधगोला ले ओकर बाद गोलाई मसीन के मदद ले एक ठन सांचा मं डार के गोल अकार दे जाथे.
कारीगर दूनों अधगोला ला जोड़ के मंझा मं दबे गोल कार्क के संग दूनों तरफ ले टांका लगाके एक ठन गेंद बनाथें, जेन ला कप जुड़ाई कहे जाथे. कप जुड़ाई के मजूरी 17 ले 19 रूपिया तक ले होथे. टू-पीस गेंद घलो कप जुड़ाई ले हाथ के सिलई ले बनथे.
चार टुकड़ा (फोर पीस) वाले गेंद सेती सिलई के तीसर भाग सबले महत्तम होथे. ये मं जटिल ढंग ले चार समान अंतर के पांत मं गेंद के सिलई (सीम) करे जाथे. वो ह कहिथे, "सबले बढ़िया गेंद मं करीबन 80 टांका होथे." टांका के आंकड़ा के अधार ले एक झिन कारीगर के कमई गेंद पाछू 35-50 रूपिया तक ले होथे. टू-पीस गेंद बर मशीन ले सिलई करे जाथे.
मदन के कारीगर दिन भर मं अऊसतन 200 गेंद बना सकथें. एक ठन गेंद धन एक ठन बैच बनाय मं करीबन दू हफ्ता लागथे. चमड़ा के सोधन ले लेके बने गेंद तक "कम से कम 11 झिन कारीगर के हुनर लगथे, जइसने 11 खिलाड़ी एक ठन टीम ला बनाथें," मदन अपन ये तुलना करत हांस परथें.
